Verkiesing: Beplanning gaan ondanks hofsaak voort | Netwerk24
Deur Christiaan du Plessis 04 Augustus 2021 13:05
Die Verkiesingskommissie (OVK) sal vir die munisipale verkiesing van 27 Oktober beplan asof dit voortgaan terwyl hy voortbeur met 'n hofaansoek om dit uit te stel.
'n Vrou maak reg om op 11 November 2020 in 'n tussenverkiesing in Kuilsrivier in Kaapstad te stem. Foto: Gallo Images
Glen Mashinini, OVK-voorsitter, het Woensdag op 'n mediakonferensie gesê die OVK is wetlik verplig om op die vasgestelde datum met die verkiesing voort te gaan totdat 'n hof anders beslis.
Dit volg skaars 'n dag nadat dr. Nkosazana Dlamini-Zuma, minister van samewerkende regering en tradisionele sake, 27 Oktober as die verkiesingsdatum geproklameer het.
Volgens Mashinini is die gevolg van die proklamasie dat die OVK Woensdag 'n tydrooster moet publiseer en dat hy by die spertye moet hou wat daarin vervat is.
Die proklamasie beteken ook dat die kiesersrol Dinsdag om middernag gesluit het, wat daarop neerkom dat kiesers nie meer vir die verkiesing sal kan registreer sou dit op 27 Oktober voortgaan nie.
Voorts moet politieke partye wat aan die verkiesing deelneem ook hul kandidatelys deurstuur.
Mashinini sê die OVK se aansoek aan die Grondwethof behels die versoek dat die verkiesing buite die wetlike voorgeskrewe tydsraamwerk mag geskied en dat dit op die laatste op 28 Februarie 2022 mag plaasvind.
Die OVK voer aan dat dit weens die Covid-19-pandemie en die gepaardgaande inperking vir hom onmoontlik sal wees om sy pligte na te kom. Sy standpunt spruit uit die verslag van Dikgang Moseneke, voormalige adjunkhoofregter wat in opdrag van die kommissie ondersoek ingestel het of 'n vrye en regverdige verkiesing in die huidige omstandighede kan geskied. Daarvolgens sou dit nie redelik moontlik wees nie.
Meer oor: Ovk | Glen Mashinini | Munisipale Verkiesing | Verkiesing | Verkiesingsdatum | Beplanning | Hofsaak